CELEX: 52019PC0006
Language: lt
Date: 2019-01-17
Title: Pasiūlymas TARYBOS ĮGYVENDINIMO SPRENDIMAS kuriuo, remiantis Direktyvos 2003/96/EB 19 straipsniu, Prancūzijai leidžiama taikyti sumažintą mokesčio tarifą bešviniam benzinui, kuris naudojamas kaip degalai ir suvartojamas Korsikos departamentuose

EUROPOS KOMISIJA
            Briuselis, 2019 01 17
            COM(2019) 6 final
            2019/0004(NLE)
            Pasiūlymas
            TARYBOS ĮGYVENDINIMO SPRENDIMAS
            kuriuo, remiantis Direktyvos 2003/96/EB 19 straipsniu, Prancūzijai leidžiama taikyti sumažintą mokesčio tarifą bešviniam benzinui, kuris naudojamas kaip degalai ir suvartojamas Korsikos departamentuose
            
               
         
         
            
               AIŠKINAMASIS MEMORANDUMAS
            
            
               1.PASIŪLYMO APLINKYBĖS
            
            
               Energetikos produktų ir elektros energijos apmokestinimas ES reglamentuojamas Tarybos direktyva 2003/96/EB (toliau – direktyva). Šioje direktyvoje nurodyti apmokestinami produktai, naudojimas, dėl kurio jie tampa apmokestinami, ir mažiausi tarifai, kuriais jie turi būti apmokestinami atsižvelgiant į tai, ar jie naudojami kaip degalai tam tikrai pramoninei ar komercinei paskirčiai, ar kaip kuras šildymui.
            
            
               Pagal direktyvos 19 straipsnio 1 dalį Taryba, Komisijai pasiūlius, bet kuriai valstybei narei gali vieningai leisti toliau atleisti nuo akcizo mokesčių ar sumažinti jų tarifą konkrečios politikos sumetimais.
            
            
               Šio pasiūlymo tikslas – leisti Prancūzijai toliau taikyti sumažintą mokesčio tarifą bešviniam benzinui, kuris naudojamas kaip degalai ir suvartojamas Korsikos departamentuose, siekiant iš dalies kompensuoti papildomas išlaidas, atsirandančias dėl geografinio atokumo ir tiekimo sunkumų.
            
            
               •Prašymas ir jo bendrosios aplinkybės
            
            
               2007 m. gruodžio 20 d. Tarybos sprendimu 2007/880/EB Prancūzijai leista taikyti sumažintą mokesčio tarifą bešviniam benzinui, kuris naudojamas kaip degalai ir suvartojamas Korsikos departamentuose, su sąlyga, kad sumažinimas neviršys papildomų transporto, saugojimo ir paskirstymo išlaidų, palyginti su žemynine Prancūzijos dalimi. 2013 m. balandžio 22 d. Tarybos įgyvendinimo sprendimu 2013/192/ES, remiantis Direktyvos 2003/96/EB 19 straipsniu, Prancūzijos Respublikai leista taikyti sumažintą mokesčio tarifą bešviniam benzinui, kuris naudojamas kaip variklių degalai ir sunaudojamas Korsikos departamentuose. Šių sprendimų tikslas – leisti Prancūzijai iš dalies kompensuoti papildomas išlaidas, atsirandančias dėl geografinio atokumo ir tiekimo sunkumų. Taikydama šį sprendimą Prancūzija taikė 1 EUR už hektolitrą bešvinio benzino sumažinimą.
            
            
               2018 m. rugsėjo 26 d. raštu Prancūzijos valdžios institucijos paprašė leidimo toliau taikyti 1 EUR už hektolitrą sumažinimą šešerius metus nuo 2019 m. sausio 1 d. iki 2024 m. gruodžio 31 d. 2018 m. spalio 25 d. ir 2018 m. lapkričio 7 d. raštuose Prancūzija pateikė papildomos informacijos, susijusios su prašymo dėl leidžiančios nukrypti nuostatos taikymo pagrindimu. 
            
            
               Kaip ir ankstesniuose prašymuose, Prancūzijos valdžios institucijos teigė, kad akcizo tarifą reikia sumažinti tam, kad būtų galima kompensuoti dalį didesnės bešvinio benzino kainos. Dėl Korsikos, kaip salos, geografinės padėties 2018 m. rugsėjo mėn. degalinėje parduodamo bešvinio benzino (SSP95) kaina Korsikoje buvo 1,67 EUR už litrą, palyginti su vidutine 1,63 EUR kaina už litrą Prancūzijos teritorijoje (pagal pagrindinių Prancūzijos tiekėjų kainas, išskyrus mažmenines kainas). 
            
            
               Pasak Prancūzijos valdžios institucijų, šias papildomas išlaidas galima paaiškinti keletu priežasčių.
            
            
               1)
                     Atsižvelgiant į tai, kad Korsikoje nėra naftos perdirbimo gamyklos, degalų pristatymo transporto ir paskirstymo išlaidos ten yra didesnės, kadangi patiriama papildomų išlaidų, susijusių su jūrų ir kelių transportu (ilgesnis atstumas ir kelionės trukmė). Atstumas nuo artimiausios naftos perdirbimo gamyklos Pajūrio Fose iki dviejų saugojimo sandėlių Korsikoje, Lučiane ir Ajačyje, atitinkamai yra 358 km (iš kurių 182 km jūra) ir 315 km (iš kurių 170 km jūra). Degalai į šiuos sandėlius išimtinai vežami laivais, o visi sandėliai žemyninėje Prancūzijos dalyje su naftos perdirbimo gamykla yra tiesiogiai sujungti naftotiekiais – tai labai sumažina transporto išlaidas. Pavyzdžiui, vežimo į Korsiką išlaidos yra keturis–penkis kartus didesnės negu transportavimo vamzdynu tarp Havro ir Paryžiaus regiono išlaidos.
            
            
               2)
                     Dėl daug mažesnės dviejų sandėlių Korsikoje talpos (atitinkamai 16 000 m3 ir 19 000 m3) atsargas į juos pristatyti reikia dažniau. Investicijos į patalpų priežiūrą ir jų atitiktį reikalavimams bei personalo išlaidos su saugyklų verslo apimtimi nesusijusios. Bendras degalų kiekis šiose saugyklose yra mažesnis negu 400 000 m3 per metus, o tai sudaro pusę vidutinio saugyklos žemyninėje dalyje kiekio. Taigi, vienam m3 tenkančios saugojimo išlaidos Korsikoje yra didesnės.
            
            
               3)
                     Fiksuotas paskirstytojų išlaidas turi absorbuoti mažesnės pardavimo apimtys dėl mažesnio gyventojų skaičiaus. Korsikoje gyventojų skaičius viename kvadratiniame kilometre – 37,7, palyginti su 118 žemyninėje Prancūzijos dalyje (2018 m. INSEE), teritorija – labai kalnuota (90 % kalnų), kiekviena degalinė parduoda nedidelį degalų kiekį. Todėl paskirstymo sritys yra izoliuotos ir toli viena nuo kitos. Vienai degalinei tenkantis gyventojų skaičius yra 2 485, kai Prancūzijos teritorijoje vidutinis skaičius yra 5 768, o vienos degalinės pardavimo apimtis Korsikoje yra 2 278 m3, palyginti su 4 149 m3 žemyninėje Prancūzijoje.
            
            
               Kaip nurodyta toliau pateikiamoje lentelėje, tarptautinės benzino kainos Korsikai ir žemyninei Prancūzijai yra tokios pačios – 46,62 EUR už 100 litrų. Žemyninėje Prancūzijoje ir Korsikoje bendrosios transporto išlaidos labai skiriasi, t. y. jos atitinkamai sudaro 13,87 EUR už 100 litrų ir 35,05 EUR už 100 litrų. Nepaisant mažesnių mokesčių tarifų (energijos mokesčio ir PVM), galutinė bešvinio benzino kaina Korsikoje yra didesnė nei žemyninėje Prancūzijoje.
            
            
               Toliau pateikiamoje lentelėje nurodyta benzino ir dyzelino kainų struktūra 2018 m. spalio mėn.
            
            
               Degalų kaina (EUR už hl)
            
            
                     
                        Vidutinė benzino kaina EUR už 100 litrų 
                     
                  
                  
                     
                        Žemyninė Prancūzija
                     
                     
                  
                  
                     
                        Korsika
                     
                     
                  
                  
                     
                        Pietų Korsika
                     
                     
                  
               
                     
                        Kaina, įskaitant mokesčius
                     
                  
                  
                     
                        155,55
                     
                  
                  
                     
                        168,33
                     
                  
                  
                     
                        167,78
                     
                  
               
                     
                        PVM
                     
                  
                  
                     
                        25,93
                     
                  
                  
                     
                        19,37
                     
                  
                  
                     
                        19,30
                     
                  
               
                     
                        Energijos mokestis 
                     
                  
                  
                     
                        69,14
                     
                  
                  
                     
                        67,29
                     
                  
                  
                     
                        67,29
                     
                  
               
                     
                        Bendroji vežimo ir paskirstymo marža
                     
                  
                  
                     
                        13,87
                     
                  
                  
                     
                        35,05
                     
                  
                  
                     
                        34,57
                     
                  
               
                     
                        Tarptautinės kainos
                     
                  
                  
                     
                        46,62
                     
                  
                  
                     
                        46,62
                     
                  
                  
                     
                        46,62
                     
                  
               
               Šaltinis: www.prix- carburants.gouv.fr
            
            
               Prancūzija taip pat nurodė, kad pagal specialią vyriausybės politiką numatyta Korsikos vystymui palanki priemonė, kuri grindžiama su izoliuotumu susijusiais sunkumais. 
            
         
         
            
               •Pasiūlymo srityje taikomos nuostatos
            
            
               2003 m. spalio 27 d. Tarybos direktyva 2003/96/EB, pakeičianti Bendrijos energetikos produktų ir elektros energijos mokesčių struktūrą. 
            
            
               •Priemonės vertinimas pagal Direktyvos 2003/96/EB 19 straipsnį
            
            
               Konkrečios politikos sumetimai
            
            
               Direktyvos 19 straipsnio 1 dalies pirmoje pastraipoje nustatyta: 
            
            
               „Be ankstesniuose straipsniuose išdėstytų nuostatų, ypač 5, 15 ir 17 straipsniuose, Taryba, Komisijai pasiūlius, bet kuriai valstybei narei gali vieningai leisti toliau atleisti nuo mokesčių ar juos sumažinti remiantis konkrečios politikos sumetimais.“
            
            
               Mokesčių diferencijavimas sudaro vienodesnes sąlygas bešvinio benzino vartotojams Korsikoje ir žemyninėje šalies dalyje, nes taip iš dalies kompensuojamos papildomos išlaidos, kurias patiria vartotojai Korsikoje. Taigi siūloma priemonė atitinka tam tikrus regioninės ir sanglaudos politikos tikslus. 
            
            
               Mokesčio sumažinimas nėra didesnis už papildomas transporto ir paskirstymo išlaidas, kurias patiria vartotojai Korsikoje. Bešvinio benzino kainos sumažinimas 10 EUR už 1 000 l yra daug mažesnis už atitinkamų galutinių kainų skirtumą. 
            
            
               Sumažintas mokesčio tarifas bešvinio benzino suvartojimui, kuris šiuo metu taikomas Korsikoje (672,9 EUR už 1 000 l), vis dar žymiai didesnis už ES minimalų tarifą, nustatytą Direktyvoje 2003/96/EB (359 EUR už 1 000 l). 
            
            
               Derėjimas su kitomis Sąjungos politikos sritimis ir tikslais
            
            
               Kiekvieną prašymą Komisija nagrinėja atsižvelgdama į tinkamą vidaus rinkos veikimą, poreikį užtikrinti sąžiningą konkurenciją bei ES sveikatos, aplinkos, energetikos ir transporto politikos įgyvendinimą. 
            
            
               Ši priemonė yra priimtina tinkamo vidaus rinkos veikimo ir būtinybės užtikrinti sąžiningą konkurenciją atžvilgiu. Ja tiesiog siekiama iš dalies kompensuoti papildomas išlaidas, susijusias su tuo, kad Korsika yra sala. Atsižvelgiant į tai, kad departamentai, kuriems ji taikoma, yra nutolę ir įsikūrę salose, ir į tai, kad tarifo, – kuris, beje, yra labai didelis, palyginti su ES nustatyta minimalia suma, – sumažinimas yra nedidelis, nemanoma, kad dėl šios priemonės taikymo atsiras degalų vartojimo pokyčių dėl to, kad gali būti pritraukta vartotojų iš kitų regionų.
            
            
               Kadangi manoma, jog transportui taikoma mokesčio lengvata bus nedidelė, o bet kokiam galimam ribiniam poveikiui kompensuoti būtų galima taikyti kompensacinę politiką, priemonė nėra nesuderinama su Sąjungos sveikatos, aplinkos, energetikos ir transporto politika.
            
            
               Priemonės taikymo laikotarpis ir ES energijos mokesčių sistemos raida
            
            
               Direktyvos 2003/96/EB 19 straipsnio 2 dalyje šiai priemonės rūšiai nustatytas maksimalus šešerių metų laikotarpis, kuris gali būti atnaujintas. Atsižvelgdama į tai, kad nėra jokio neigiamo dabartinio susitarimo dėl ES vidaus prekybos ir dėl bendro degalų apmokestinimo lygio Prancūzijoje poveikio, ir siekdama užtikrinti teisinį tikrumą regione, Komisija siūlo šiuo metu suteikti leidimą šešeriems metams, t. y. nuo 2019 m. sausio 1 d. iki 2024 m. gruodžio 31 d.
            
            
               Vis dėlto, siekiant užtikrinti, kad nebūtų pakenkta būsimai esamos teisinės sistemos raidai, tikslinga numatyti, kad jeigu Taryba, veikdama pagal Sutarties 113 straipsnio nuostatas, įvestų pakeistą bendrąją energetikos produktų apmokestinimo sistemą, prie kurios šis leidimas nebūtų pritaikytas, šio sprendimo galiojimas baigtųsi tą dieną, kurią pradedamos taikyti tos pakeistos taisyklės.
            
            
               Jeigu Taryba priimtų tokią naują sistemą ir jeigu Komisija manytų, kad šiame sprendime siūlomas leidimas vis dar yra reikalingas, ji konstruktyviai ir laiku išnagrinėtų bet kokį Prancūzijos prašymą dėl panašaus prie tos naujos sistemos pritaikyto leidimo, siekdama užtikrinti šio pasiūlymo tęstinumą.
            
            
               •Valstybės pagalbos taisyklės
            
            
               Priemonė gali būti valstybės pagalba pagal SESV 107 straipsnio 1 dalį. Kadangi sumažinti tarifai yra didesni už minimalius ES tarifus, priemonei būtų taikomas Reglamento 651/2014/ES (Bendrojo bendrosios išimties reglamento) 44 straipsnis ir ji būtų laikoma suderinama su vidaus rinka. 2020 m. gruodžio 31 d. Bendrajam bendrosios išimties reglamentui baigus galioti, išimtis pagalbai taikoma šešių mėnesių suderinimo laikotarpiu (žr. Bendrojo bendrosios išimties reglamento 58 straipsnio 4 dalį). Šis sprendimas neturi poveikio taikomoms valstybės pagalbos taisyklėms tuo laikotarpiu, kurį apima leidžianti nukrypti nuostata.
            
            
               2.TEISINIS PAGRINDAS, SUBSIDIARUMO IR PROPORCINGUMO PRINCIPAI
            
         
         
            
               •Teisinis pagrindas
            
            
               Tarybos direktyvos 2003/96/EB 19 straipsnis.
            
            
               •Subsidiarumo principas
            
            
               Netiesioginių mokesčių sritis, kuriai taikomas SESV 113 straipsnis, iš esmės nepriklauso išimtinei ES kompetencijai, kaip apibrėžta Sutarties 3 straipsnyje.
            
            
               Tačiau pagal Direktyvos 2003/96/EB 19 straipsnį Tarybai pagal antrinę teisę yra suteikta išimtinė kompetencija vadovaujantis minėta nuostata leisti valstybei narei toliau atleisti nuo mokesčių ar juos sumažinti. Taigi pačios valstybės narės be Tarybos to padaryti negali. Todėl subsidiarumo principas šiam įgyvendinimo sprendimui netaikomas. Bet kuriuo atveju, kadangi šis aktas nėra teisėkūros procedūra priimamo akto projektas, jo pagal Sutarčių protokolą Nr. 2 nereikia persiųsti nacionaliniams parlamentams peržiūrėti, ar jis dera su subsidiarumo principu.
            
            
               •Proporcingumo principas
            
            
               Pasiūlymas atitinka proporcingumo principą. Mokestis nesumažinimas daugiau, nei reikia, kad būtų pasiektas nurodytas tikslas.
            
            
               •Priemonės pasirinkimas
            
            
               Siūloma priemonė – Tarybos įgyvendinimo sprendimas.
            
            
               Direktyvos 2003/96/EB 19 straipsnyje numatyta tik šio tipo priemonė.
            
            
               3.EX POST VERTINIMO, KONSULTACIJŲ SU SUINTERESUOTOSIOMIS ŠALIMIS IR POVEIKIO VERTINIMO REZULTATAI
            
            
               •Galiojančių teisės aktų ex post vertinimas / tinkamumo patikrinimas
            
            
               Siekiant įgyvendinti priemonę galiojančių teisės aktų įvertinimo atlikti nereikia.
            
            
               •Konsultacijos su suinteresuotosiomis šalimis
            
            
               Pasiūlymas susijęs su mokesčio sumažinimu, kuris skirtas tik Prancūzijai.
            
            
               •Tiriamųjų duomenų rinkimas ir naudojimas
            
            
               Nepriklausomo tyrimo neprireikė.
            
            
               •Poveikio vertinimas
            
            
               Poveikio vertinimas nebuvo atliktas.
            
            
               •Pagrindinės teisės 
            
         
         
            
               Ši priemonė pagrindinėms teisėms įtakos neturi.
            
            
               4.POVEIKIS BIUDŽETUI
            
            
               Priemonė nesukuria finansinės ir administracinės naštos Sąjungai, todėl pasiūlymas neturi poveikio Sąjungos biudžetui.
            
            
               5.KITI ELEMENTAI
            
            
               Įgyvendinimo planai ir stebėsena, vertinimas ir ataskaitų teikimo tvarka 
            
            
               Įgyvendinimo planas nebūtinas. Šis pasiūlymas yra susijęs su leidimo sumažinti mokestį suteikimu vienai valstybei narei jos pačios prašymu. Leidimas suteikiamas ribotam šešerių metų laikotarpiui. Mokesčio tarifas, kuris bus taikomas, bus didesnis už Energijos mokesčių direktyva nustatytą minimalų apmokestinimo lygį. Priemonę galima įvertinti, jeigu bus pateiktas prašymas pratęsti jos galiojimą pasibaigus šešerių metų laikotarpiui.
            
            
               •Siūlomų priemonių santrauka
            
            
               Komisija siūlo leisti taikyti 10 EUR už 1 000 l mokesčio sumažinimą iki 2024 m. gruodžio 31 d., taip suteikiant galimybę Prancūzijai taikyti sumažintą mokesčio tarifą kaip degalai naudojamam bešviniam benzinui, kuris suvartojamas Korsikos departamentuose.
            
            
               2019/0004 (NLE)
            
            
               Pasiūlymas
            
            
               TARYBOS ĮGYVENDINIMO SPRENDIMAS
            
            
               kuriuo, remiantis Direktyvos 2003/96/EB 19 straipsniu, Prancūzijai leidžiama taikyti sumažintą mokesčio tarifą bešviniam benzinui, kuris naudojamas kaip degalai ir suvartojamas Korsikos departamentuose
            
            
               EUROPOS SĄJUNGOS TARYBA,
            
            
               atsižvelgdama į Sutartį dėl Europos Sąjungos veikimo,
            
            
               atsižvelgdama į 2003 m. spalio 27 d. Tarybos direktyvą 2003/96/EB, pakeičiančią Bendrijos energetikos produktų ir elektros energijos mokesčių struktūrą
                  1
               , ypač į jos 19 straipsnio 1 dalį,
            
            
               atsižvelgdama į Europos Komisijos pasiūlymą,
            
            
               kadangi:
            
            
               (1)Tarybos sprendimu 2007/880/EB
                  2
                ir Tarybos įgyvendinimo reglamentu 2013/192/ES
                  3
               , remiantis Direktyvos 2003/96/EB 19 straipsniu, Prancūzijai leista taikyti sumažintą mokesčio tarifą bešviniam benzinui, kuris naudojamas kaip degalai ir suvartojamas Korsikos departamentuose;
            
            
               (2)2018 m. rugsėjo 26 d. raštu Prancūzija paprašė leisti taikyti sumažintą energijos mokesčio tarifą bešviniam benzinui, kuris naudojamas kaip variklių degalai, tokiu būdu išplečiant praktiką, vykdomą pagal Sprendimą 2007/880/EB ir Įgyvendinimo sprendimą 2013/192/ES. Sumažinimo suma – 1 EUR už hektolitrą. Prašoma, kad leidimas galiotų nuo 2019 m. sausio 1 d. iki 2024 m. gruodžio 31 d. Korsikoje pristatant bešvinį benziną į degalinę patiriamos daug didesnės išlaidos nei žemyninėje Prancūzijoje, o galutinės kainos yra didesnės 0,10 EUR už litrą nei žemyne;
            
            
               (3)sumažinus mokestį, kurį už bešvinį benziną vartotojai moka Korsikoje, būtų sudarytos vienodesnės sąlygos šiems ir žemyninėje Prancūzijoje gyvenantiems vartotojams. Dėl to ši priemonė atitinka regioninės ir sanglaudos politikos tikslus;
            
         
         
            
               (4)mokesčio sumažinimas nėra didesnis nei būtina, siekiant atsižvelgti į papildomas transporto ir paskirstymo išlaidas, kurias vartotojai patiria Korsikoje;
            
            
               (5)galutinis mokesčio tarifas atitinka Direktyvoje 2003/96/EB nustatytus minimalius tarifus – šiuo metu jis yra 359 EUR už 1000 litrų (arba 35,90 EUR už hektolitrą);
            
            
               (6)atsižvelgiant į tai, kad departamentai, kuriems jis taikomas, yra nutolę ir įsikūrę salose, ir į tai, kad tarifo, – kuris, beje, yra labai didelis, lyginant su Direktyva 2003/96/EB nustatyta minimalia suma, – sumažinimas yra nedidelis, prašomos priemonės taikymas nelems jokio pokyčio, susijusio būtent su degalų tiekimu;
            
            
               (7)todėl priemonė yra priimtina tinkamo vidaus rinkos veikimo ir būtinybės užtikrinti sąžiningą konkurenciją požiūriu ir nėra nesuderinama su Sąjungos sveikatos, aplinkos, energetikos ir transporto politika;
            
            
               (8)todėl Prancūzijai reikia leisti pagal Direktyvos 2003/96/EB 19 straipsnio 2 dalį iki 2024 m. gruodžio 31 d. taikyti sumažintą mokesčio tarifą bešviniam benzinui, kuris naudojamas kaip variklių degalai ir sunaudojamas Korsikoje;
            
            
               (9)Direktyvos 2003/96/EB 19 straipsnio 2 dalyje nustatyta, kad kiekvieno leidimo, suteikto pagal tą straipsnį, galiojimo laikotarpis turi būti griežtai apribotas;
            
            
               (10)siekiant susijusiems regionams suteikti pakankamą tikrumą, leidimas turėtų būti suteikiamas šešerių metų laikotarpiui. Vis dėlto, siekiant užtikrinti, kad nebūtų pakenkta būsimai esamos teisinės sistemos raidai, tikslinga numatyti, kad jeigu Taryba, veikdama Sutarties 113 straipsnio pagrindu, įvestų pakeistą bendrąją energetikos produktų apmokestinimo sistemą, prie kurios šis leidimas nebūtų pritaikytas, šio sprendimo galiojimas baigtųsi tą dieną, kurią pradedamos taikyti šios pakeistos sistemos taisyklės;
            
            
               (11)reikėtų užtikrinti, kad Prancūzija, remdamasi Įgyvendinimo sprendimu 2013/192/ES, galėtų taikyti specialų šiame sprendime aptariamą sumažinimą nepertraukiamai pagal anksčiau nei 2019 m. sausio 1 d. galiojusius teisės aktus. Todėl prašomą leidimą reikėtų suteikti nuo 2019 m. sausio 1 d.;
            
            
               (12)šis sprendimas neturi poveikio Sąjungos taisyklių, susijusių su valstybės pagalba, taikymui,
            
            
               PRIĖMĖ ŠĮ SPRENDIMĄ: 
            
            
               1 straipsnis
            
            
               Prancūzijai leidžiama taikyti sumažintą 1 EUR už hektolitrą neviršijantį mokesčio tarifą bešviniam benzinui, kuris naudojamas kaip variklių degalai ir sunaudojamas Korsikos departamentuose.
            
            
               Siekiant išvengti per didelės kompensacijos, sumažinimas negali būti didesnis už papildomas transporto, saugojimo ir paskirstymo išlaidas, palyginti su žemynine Prancūzijos dalimi.
            
            
               Sumažintas mokesčio tarifas turi atitikti Direktyvoje 2003/96/EB nustatytus įsipareigojimus, visų pirma 7 straipsnyje nurodytus minimalius tarifus.
            
            
               2 straipsnis
            
            
               Šis sprendimas taikomas nuo 2019 m. sausio 1 d. iki 2024 m. gruodžio 31 d.
            
            
               Tačiau jeigu Taryba, veikdama Sutarties 113 straipsnio pagrindu, įvestų pakeistą bendrąją energetikos produktų apmokestinimo sistemą, prie kurios šio sprendimo 1 straipsniu suteiktas leidimas nebūtų pritaikytas, šio sprendimo galiojimas baigiasi tą dieną, kurią pradedamos taikyti tos pakeistos sistemos taisyklės. 
            
            
               3 straipsnis
            
            
               Šis sprendimas skirtas Prancūzijai.
            
            
               Priimta Briuselyje
            
         
         
            
               
                     Tarybos vardu
               
               
                     Pirmininkas
               
            
         
         
            
                  
                     (1)
                  
                        OL L 283, 2003 10 31, p. 51.
               
               
                  
                     (2)
                  
                        2007 m. gruodžio 20 d. Tarybos sprendimas 2007/880/EB, leidžiantis remiantis Direktyvos 2003/96/EB 19 straipsniu Prancūzijai taikyti sumažintą mokesčio tarifą bešviniam benzinui, kuris naudojamas kaip variklių kuras ir sunaudojamas Korsikos departamentuose (OL L 346, 2007 12 29, p. 15).
               
               
                  
                     (3)
                  
                        2013 m. balandžio 22 d. Tarybos įgyvendinimo sprendimas 2013/192/ES, kuriuo remiantis Direktyvos 2003/96/EB 19 straipsniu, Prancūzijos Respublikai leidžiama taikyti sumažintą mokesčio tarifą bešviniam benzinui, kuris naudojamas kaip variklių degalai ir sunaudojamas Korsikos departamentuose (OL L 113, 2013 4 25, p. 13).